वैज्ञानिकों ने विकसित किया सूक्ष्म ड्रोन हेलीकॉप्टर  
ये आकार में 50 सेन्टीमीटर लम्बा होगा और इसकी चौड़ाई भी 50 सेन्टीमीटर ही होगी। इसका भार एक किलोग्राम से भी कम होगा।
मेक्सिको के वैज्ञानिकों ने एक ऐसे सूक्ष्म ड्रोन हेलीकॉप्टर को विकसित करने में सफलता हासिल की है, जो आकार में 50 सेन्टीमीटर लम्बा होगा और इसकी चौड़ाई भी 50 सेन्टीमीटर ही होगी। इसका भार एक किलोग्राम से भी कम होगा।  इस हेलीकॉप्टर की खास बात यह है कि यह कृत्रिम दृष्टि से लैस होगा तथा लक्ष्य का पीछा कर सकता है। इसके अलावा यह आग बुझाने और तलाशी तथा बचाव अभिनयानों में भी मददगार साबित होगा।  इस हेलीकॉप्टर का डिजाइन सिनवेस्ताव की अंतर्राष्ट्रीय मिक्स यूनिट द्वारा तैयार किया गया था। इसमें राष्ट्रीय विज्ञान एवं प्रौद्योगिकी परिषद तथा फ्रांस सरकार के सीएनआरएस संस्थान ने भी मदद की।  सिनवेस्ताव या अनुसंधान एवं विस्तृत अध्ययन केंद्र ने गुरुवार को कहा कि इस सूक्ष्म हेलीकॉप्टर में एक वीडियो कैमरा लगा होगा जो खतरे वाले इलाकों के निरीक्षण करने में सफल होगा। इसकी मदद से बिजली प्रतिष्ठानों, पाइपलाइनों, सड़कों व फसलों का निरीक्षण किया जा सकता है। इस परियोजना में शामिल सिनवेस्ताव के ऑटोमेटिक कंट्रोल विभाग के एक शोध छात्र ह्यूगो रोमेरो त्रेजो ने कहा कि यह 30 मीटर तक की ऊंचाई तक 20 मिनट तक हवा में रह सकता है।   यह सूक्ष्म हेलीकॉप्टर एक गतिमान लक्ष्य का भी पता लगाने के बाद उसका चित्र लेकर एक निश्चित समय सीमा के भीतर कम्प्यूटर अथवा सेल्युलर फोन पर भेज सकता है। उल्लेखनीय है कि यह एक तरह का सूक्ष्म ड्रोन हेलीकॉप्टर है, जिसको बनाने में 15 लाख डॉलर की लागत आएगी। इस छोटे मेक्सिकन हेलीकॉप्टर की कीमत 1,700 से 2,140 डॉलर के बीच होगी।